S-101/2019

Mál þetta, sem dómtekið var 28. febrúar síðastliðinn, var höfðað með ákæru lögreglustjórans á höfuðborgarsvæðinu, útgefinni 12. febrúar síðastliðinn, á hendur R-kk-þgf R-kk-þgf, kt. 000000-0000, [...], Reykjavík, „fyrir eftirtalin brot framin í Reykjavík á árinu 2018 nema annað sé tekið fram:

Hegningarlagabrot:

1. Þjófnað með því að hafa, laugardaginn 2. júní, utan við First Hotel, Hlíðarsmára 5 í Kópavogi, stolið þremur sjónvarpstækjum, tveimur veggfestingum og marmaraplötu.

2. Þjófnað með því að hafa, mánudaginn 16. júlí, í N1 við Ártúnshöfða, stolið olíubrúsa að óþekktu verðmæti.

3. Þjófnað og nytjastuld með því að hafa, fimmtudaginn 19. júlí, á hótel Grím, við Grímsbæ, Bústaðavegi, stolið Iphone, debetkorti, 2 nokia símum og bíllyklum og því næst í heimildarleysi ekið á brott á bifreiðinni [...] sem lagt hafði verið á bifreiðastæði framan við hótelið.

Teljast brot þessi varða við 244. gr. almennra hegningarlaga nr. 19/1940 en brot í 3. lið jafnframt við 259. gr. sömu laga.

Umferðarlagabrot, með því að hafa:

4. Sunnudaginn 27. maí, ekið bifreiðinni [...] óhæfur til að stjórna henni örugglega vegna áhrifa ávana- og fíkniefna (í blóði mældist amfetamín 630 ng/ml, kókaín 45 ng/ml, MDMA 30 ng/ml og metamfetamín 635 ng/ml) um Höfðabakka í átt að Breiðholti uns lögregla stöðvaði aksturinn skömmu síðar.

5. Miðvikudaginn 11. júlí, ekið bifreiðinni [...] óhæfur til að stjórna henni örugglega vegna áhrifa ávana- og fíkniefna (í blóði mældist alprazolam 7,0 ng/ml, amfetamín 810 ng/ml, klónazepam 59 ng/ml, kókaín 30 ng/ml og MDMA 395 ng/ml) vestur Ártúnsbrekku uns lögregla stöðvaði aksturinn skömmu síðar.

6. Í sama skipti og greinir í 2. ákærulið, ekið bifreiðinni [...] sviptur ökuréttindum og óhæfur til að stjórna henni örugglega vegna áhrifa ávana- og fíkniefna (í blóði mældist alprazolam 12 ng/ml, amfetamín 1100 ng/ml, brómazepam 76 ng/ml, klónazepam 14 ng/ml, kókaín 145 ng/ml og MDMA 450 ng/ml) um Streng uns lögregla stöðvaði aksturinn skömmu síðar við Seiðakvísl.

Teljast brot þessi varða við 1., sbr. 2. mgr. 45. gr. a., sbr. 1. mgr. 100. gr. umferðarlaga nr. 50/1987 með áorðnum breytingum.

Fíkniefnalagabrot með því að hafa:

7. Þriðjudaginn 8. maí haft í vörslum sínum í bifreiðinni [...] utan við skemmtistaðinn Benzin við Grensársveg 5,96 g af amfetamín, 4,15 g af kókaín, og 6 ecstasy töflur, sem lögregla fann við leit í bifreiðinni og lagt var hald á.

8. Í sama skipti og greinir í 1. ákærulið haft í vörslum sínum, að [...], 1,23 g af amfetamíni sem að lögregla fann við leit í sokk ákærða og lagt var hald á.

9. Í sama skipti og greinir í 4. ákærulið haft í vörslum sínum í bifreiðinni [...] 15,84 g af amfetamín og 2,03 g af kókaín sem lögregla fann við leit í bifreiðinni og lagt var hald á.

10. Í sama skipti og greinir í 5. ákærulið haft í vörslum sínum, í bifreiðinni [...], 11 ecstasy töflur sem lögregla fann við öryggisleit á ákærða og lagt var hald á.

11. Í sama skipti og greinir í 2. og 6. ákærulið haft í vörslum sínum, í bifreiðinni [...], 11,87 g af marihuana sem lögregla fann við leit í bifreiðinni og lagt var hald á.

Teljast brot þessi varða við 2. gr., sbr. 5. og 6. gr., laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

Þess er krafist að ákærði verði dæmdur til refsingar, til greiðslu alls sakarkostnaðar og til að sæta sviptingu ökuréttar skv. 101. og 102. gr. laga nr. 50/1987, sbr. 25. og 26. gr. laga nr. 44/1993, sbr. 18. gr. laga nr. 66/2006. Einnig er krafist upptöku á fíkniefnum, sem hald var lagt á, samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.“

Við þingfestingu féll ákæruvaldið frá kröfu um ökuréttarsviptingu.

Ákærði hefur fyrir dómi skýlaust játað að hafa framið brot þau sem honum eru gefin að sök í ákærunni og er játning hans studd sakargögnum. Það eru því efni til að leggja dóm á málið samkvæmt 1. mgr. 164. gr. laga um meðferð sakamála nr. 88/2008. Samkvæmt þessu verður ákærði sakfelldur fyrir brotin sem eru réttilega færð til refsiákvæða í ákærunni.

Ákærði var dæmdur í átta mánaða fangelsi 15. júní 2018 fyrir brot gegn umferðar-, hegningar-, fíkniefna- og vopnalögum. Brot sem hann hefur verið sakfelldur fyrir í ákæruliðum 2, 3, 5, 6 og 10 eru hegningarauki, sbr. 78. gr. almennra hegningarlaga. Refsing hans verður ákveðin samkvæmt 77. gr. almennra hegningarlaga og er hæfilega ákveðin fjögurra mánaða fangelsi. Til frádráttar refsingunni skal koma gæsluvarðhaldsvist ákærða eins og í dómsorði greinir. Fíkniefni verða gerð upptæk eins og krafist er og nánar greinir í dómsorði.

Loks verður ákærði dæmdur til að greiða sakarkostnað og málsvarnarþóknun skipaðs verjanda síns, sem ákvörðuð eru að meðtöldum virðisaukaskatti í dómsorði.

A-kk-nf Í-kk-nf héraðsdómari kveður upp dóminn.

D ó m s o r ð :

Ákærði, R-kk-nf R-kk-nf, sæti fangelsi í fjóra mánuði en til frádráttar skal koma gæsluvarðhaldsvist hans frá 20. júlí til 16. ágúst 2018.

Upptæk skulu vera 23,03 g af amfetamíni, 6,18 g af kókaíni, 11,87 g af maríjúana og 17 ecstasy töflur.

Ákærði greiði 672.756 krónur í sakarkostnað og málsvarnarþóknun skipaðs verjanda síns, G-kk-ef S-x-x R-kk-ef lögmanns, 337.280 krónur.

A-kk-nf Í-kk-nf